KLASA:034-05/24-01/112

URBROJ: 711-02-01/03-2024-02

Zagreb, 12. kolovoza 2024.

**KRUNOSLAV KUČIŠ**

**direktor trgovačkog društva Niskogradnja d.o.o.**

**Predmet: mišljenje na zahtjev obveznika Krunoslava Kučiša, direktora trgovačkog društva Niskogradnja d.o.o.**

- **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 29. srpnja 2024. zaprimilo zahtjev za mišljenjem KLASA:034-05/24-01/112, URBROJ: 8915-2024-1, koji je podnio obveznik Krunoslav Kučiš, direktor trgovačkog društva Niskogradnja d.o.o.

Obveznik u zahtjevu za mišljenjem Povjerenstva navodi da mu je travnju 2024. kao zaposleniku trgovačkog društva u kojem trenutno obnaša dužnost (dalje u tekstu: Društvo), temeljem ugovora o radu na neodređeno vrijeme, isplaćena akontacija regresa u iznosu 200,00 eura (uskrsnica). Dana 1 . srpnja 2024. stupio je na dužnost člana Uprave - direktora Društva, te mu nije isplaćena druga akontacija regresa (za ljetovanje), sukladno zakonskim propisima o primitcima javnih dužnosnika. Postavlja upit je li, u smislu prava na primitke koje ostvaruju dužnosnici i zakonske propise, obvezan vratiti prvu akontaciju, s obzirom da je u trenutku isplate prve akontacije bio redovni zaposlenik Društva (bez ikakvog saznanja ili naznaka da će stupiti na dužnost koju trenutno obnaša).

Uvidom u Registar obveznika koji Povjerenstvo ustrojava i vodi, utvrđeno je da Krunoslav Kučiš temeljem odredbe čl. 3. stavka 1. podstavka 40. Zakona o sprječavanju sukoba interesa („Narodne novine“ broj 143/21. i 36/24., u daljnjem tekstu: ZSSI) od 1. srpnja 2024. obnaša dužnost direktora trgovačkog društva Niskogradnja d.o.o., slijedom čega je dužan postupati sukladno odredbama istog Zakona.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 57. sjednici održanoj 12. kolovoza 2024. obvezniku daje mišljenje kako slijedi.

Povjerenstvo ističe kako je člankom 7. točkom d) ZSSI-a propisano da je obveznicima zabranjeno primiti dodatnu naknadu za poslove obnašanja javnih dužnosti.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Temeljem članka 8. stavka 1. ZSSI-a obveznik je dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Visoki upravni sud Republike Hrvatske u presudi poslovni broj: Usž-4335/19-3 od 14. listopada 2021. tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitci dodatnih naknada za poslove obnašanja javnih dužnosti.

Dana 31. siječnja 2022. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, obrazloženje iz navedene presude primjenjuje se u cijelosti na obveznike iz članka 3. ZSSI-a.

Povjerenstvo ističe kako je dana 12. travnja 2022.g. donijelo i Dopunu smjernice u kojoj je obrazloženo koje se sve potpore, pomoći te naknade stvarnih troškova ne smatraju dodatnim naknadama za obnašanje javne dužnosti, odnosno koje sve naknade obveznici mogu primiti.

Slijedom svega navedenog, a budući da je obveznik Krunoslav Kučiš isplatu uskrsnice primio u travnju 2024., dok još nije stupio na dužnost koju sada obnaša, te da u to vrijeme nije bio u obvezi postupanja sukladno odredbama ZSSI-a, nije u obvezi vratiti primljenu uskrsnicu.

Sukladno odredbama članaka 7. i 8. ZSSI-a, obvezniku je od 1. srpnja 2024. nadalje zabranjeno primiti dodatnu naknadu za poslove obnašanja javnih dužnosti, odnosno dužan je urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku, elektroničkom dostavom
2. Objava na internetskoj stranici Povjerenstva
3. Pismohrana